SKRIFTLIG FORESPØRGSEL E-3644/01

af Michael Gahler (PPE-DE) til Kommissionen

(11. januar 2002)

Om: Forbindelserne EU/Latinamerika og virkningerne af Puebla-Panama-projektet i Mexico

Den 15. november 2001, da Europa-Parlamentet vedtog sin initiativbetænkning indeholdende en beslutning om et globalt partnerskab og en fælles strategi for forbindelserne mellem Den Europæiske Union og Latinamerika (A5-0336), stemte det til støtte for forbindelser mellem Den Europæiske Union og Latinamerika. Under forhandlingen blev Puebla-Panama-projektet også drøftet. I henhold til denne plan skal de fattige men ressourcerige landområder i syden økonomisk integreres i en globaliseret produktionsmodel, som allerede har sat sit præg på det nordlige Mexico, i det mindste siden Mexicos tiltrædelse af den nordamerikanske frihandelsaftale NAFTA (1994). Det er tanken, at der skal skabes en integreret industrikorridor mellem det sydlige Mexico og Mellemamerika. Korridoren skal gå gennem Mexico, Guatemala, Belize, Nicaragua, El Salvador, Honduras, Costa Rica og Panama og således forbinde Atlanterhavet og Stillehavet. Der vil blive gennemført infrastrukturforanstaltninger inden for transport, telekommunikation, energi, fiskeri og kunstvanding med henblik på at udvikle petrokemikalier, minedrift, fabriksindustri, turisme, fiskeri og vandforsyning samt landbrug.

Imidlertid er der i forbindelse med gennemførelsen af denne plan fra flere sider blevet fremsat anklager om, at de miljømæssige konsekvenser af fældningen af regnskoven, især i Mexico men også i de andre lande, ikke på nogen måde står i relation til de økonomiske fordele, idet den indfødte befolkning på grund af byggevirksomhed fordrives fra deres traditionelle levesteder, og menneskerettighedssituationen i Mexico, navnlig for den indianske befolkning, er så betænkelig, at der først og fremmest er behov for at gøre noget på dette område. Yderligere kan det konstateres, at befolkningen ikke på nogen måde er blevet informeret om dette projekt.

1. I hvor høj grad og i hvilket omfang har Kommissionen til hensigt at følge det internationale finansieringsfællesskabs eksempel og dermed medvirke til projektets gennemførelse? Hvor stort et beløb vil den tildele til dette formål?

2. Vil Kommissionen også fremsætte et forslag om at forhøje EIB-midlerne til finansiering af initiativer i den pågældende region?

3. Hvordan har Kommissionen tænkt sig at håndtere ovennævnte betænkeligheder?

4. Hvordan vil Kommissionen integrere dette projekt i de årlige beretninger til Europa-Parlamentet om fremskridt med gennemførelsen af de strategiske mål, navnlig for så vidt angår menneskerettighedssituationen?

Svar afgivet på Kommissionens vegne af Chris Patten

(25. februar 2002)

1. De mexicanske myndigheder har forelagt Puebla-Panama-projektet for Kommissionen og Ministerrådet på møderne i det fælles råd og det fælles udvalg EF-Mexico. Hverken Mexico eller de andre lande i Mellemamerika har dog officielt indgivet anmodning om finansiering.

Kommissionen understreger projektets strategiske betydning i forbindelse med den regionale integration, som den anser for meget væsentlig for udviklingen og således nedbringelse af fattigdommen i regionen.

Kommissionen vil snart have færdiggjort strategidokumenterne om samarbejde med Mexico og landene i Mellemamerika, der ud over de prioriterede sektorer for samarbejdet for 2002-2006 også indeholder vejledende beløb for samarbejdet med hvert enkelt land. I disse strategidokumenter er der ikke fastsat noget om en mulighed for at gribe til anvendelse af supplerende ressourcer.

2. Hvis Kommissionen modtog en officiel anmodning om finansiering ledsaget af et detaljeret dokument angående de projekter, der påtænkes, ville den foretage en konkret analyse af anmodningen og undersøge de eksisterende muligheder inden for rammerne af EU's strategi for regionen.

3. Hvad angår bevillinger fra Den Europæiske Investeringsbank (EIB), indleder Kommissionen og Banken en dialog om den samlede mængde bevillinger til EIB's finansiering af projekter i tredjelande. Inden for disse rammer vil EU's forslag vedrørende bevillinger til Latinamerika blive forelagt i rette tid i forhold til det globale behov for at styrke de økonomiske og samarbejdsmæssige bånd mellem de to regioner som helhed.

4. Det ærede medlems bekymringer er de samme som dem, Kommissionen altid tager i betragtning, når den indgår finansielle forpligtelser i forbindelse med et projekt. Hvis Kommissionen beslutter at deltage finansielt i Puebla-Panama-projektet, vil den følge de interne samarbejdsprocedurer, og der vil blive udarbejdet forudgående undersøgelser om projekternes levedygtighed og virkninger, dvs. inden der disponeres på budgettet. Følgevirkningerne for miljøet og den indfødte befolkning vil også blive undersøgt i den forbindelse.

5. Efter Kommissionens opfattelse er Puebla-Panama-projektet et program om udvikling og bekæmpelse af fattigdom for den pågældende region. Når Kommissionen skal foretage en nærmere undersøgelse af projektet, vil der blive taget hensyn til menneskerettighedssituationen, specielt i forbindelse med økonomiske og sociale rettigheder.